FI Euroopan unionin virallinen lehti L 302/29

KOMISSION ASETUS (EY) N:o 1628/2006,

annettu 24 päivänä lokakuuta 2006,

perustamissopimuksen 87 ja 88 artiklan soveltamisesta kansalliseen alueelliseen investointitukeen

(ETA:n kannalta merkityksellinen teksti)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon Euroopan yhteisön perustamissopimuksen 92 ja 93 artiklan soveltamisesta tiettyihin valtion monialaisen tuen muotoihin 7 päivänä toukokuuta 1998 annetun neuvoston asetuksen (EY) N:o 994/98 (1) ja erityisesti sen 1 artiklan 1 kohdan a alakohdan i luetelmakohdan sekä 1 artiklan 1 kohdan b alakohdan,

on julkaissut tämän asetuksen luonnoksen (2),

on kuullut neuvoa-antavaa valtiontukikomiteaa,

sekä katsoo seuraavaa:

(1) Asetuksella (EY) N:o 994/98 komissio valtuutetaan säätämään perustamissopimuksen 87 artiklan mukaisesti, että tuki, joka on komission kunkin jäsenvaltion osalta alueellisen tuen myöntämistä varten hyväksymän kartan mukaista, soveltuu tietyin edellytyksin yhteismarkkinoille ja se vapautetaan perustamissopimuksen 88 artiklan 3 kohdassa määrätystä ilmoitusvelvollisuudesta.

(2) Komissio on soveltanut perustamissopimuksen 87 ja 88 artiklaa tukialueilla toteutettuihin alueellisen investointituen ohjelmiin monissa päätöksissä ja se on myös tuonut julki asiaa koskevan politiikkansa erityisesti alueellisia valtiontukia koskevissa suuntaviivoissa vuosille 2007–2013 (3) sekä Euroopan yhteisön perustamissopimuksen 87 ja 88 artiklan soveltamisesta pienille ja keskisuurille yrityksille myönnettyyn valtiontukeen 12 päivänä tammikuuta 2001 annetussa komission asetuksessa (EY) N:o 70/2001 (4). Sen huomattavan kokemuksen perusteella, joka komissiolla on perustamissopimuksen 87 ja 88 artiklan soveltamisesta alueelliseen investointitukeen, ja komission näiden määräysten nojalla laatimien kansallisia alueellisia valtiontukia koskevien suuntaviivojen perusteella on asianmukaista, että komissio käyttää asetuksessa (EY) N:o 994/98 annettua toimivaltaa varmistaakseen tehokkaan valvonnan ja yksinkertaistaakseen hallintoa heikentämättä suorittamaansa seurantaa.

(3) Kansallisella alueellisella tuella pyritään ratkaisemaan epäedullisessa asemassa olevien alueiden rajoitteita ja edistämään siten jäsenvaltioiden ja koko yhteisön taloudellista, sosiaalista ja alueellista yhteenkuuluvuutta. Kansallisen alueellisen investointituen tarkoituksena on auttaa kehittämään kaikkein epäedullisimmassa asemassa olevia alueita tukemalla investointeja ja työpaikkojen luomista kestävän kehityksen periaatteen mukaisesti. Tuella edistetään epäsuotuisilla alueilla sijaitsevien yritysten kaupallisen toiminnan laajentamista, järkeistämistä, uudenaikaistamista ja monipuolistamista erityisesti kannustamalla yrityksiä sijoittautumaan näille alueille.

(4) Sen määrittämiseksi, soveltuuko tuki tämän asetuksen nojalla yhteismarkkinoille, on tarpeen ottaa huomioon tuen intensiteetti ja näin ollen tuen määrä avustusekvivalentteina ilmaistuna. Useassa erässä myönnettävän tuen avustusekvivalentin laskeminen edellyttää tuen myöntämishetkellä voimassa olevan markkinakoron käyttämistä. Jotta valtiontukisääntöjä sovellettaisiin yhtenäisesti, avoimesti ja yksinkertaisesti, tässä asetuksessa tarkoitettuina markkinakorkoina olisi pidettävä viitekorkoja, jotka komissio objektiivisten perusteiden pohjalta määräajoin vahvistaa ja jotka julkaistaan Euroopan unionin virallisessa lehdessä ja Internetissä.

(5) Avoimuuden ja tehokkaan seurannan varmistamiseksi tätä asetusta olisi sovellettava ainoastaan läpinäkyviin alueellisen investointituen ohjelmiin. Nämä ovat tukiohjelmia, joiden osalta on mahdollista laskea etukäteen täsmällisesti bruttoavustusekvivalentti prosenttiosuutena tukikelpoisista kustannuksista tarvitsematta tehdä riskinarviointia (esimerkiksi avustukset, korkotuet ja rajatut verotustoimenpiteet). Julkiset lainat olisi katsottava läpinäkyviksi, edellyttäen, että niillä on tavanomainen vakuus ja että niihin ei liity poikkeuksellista riskiä, jolloin niiden ei katsota sisältävän valtiontakausta. Tukiohjelmia, joihin liittyy valtiontakauksia tai julkisia lainoja, joilla on valtiontakaus, ei periaatteessa pitäisi katsoa läpinäkyviksi. Tällaiset tukiohjelmat olisi kuitenkin katsottava läpinäkyviksi, jos valtiontakauksen tuki-intensiteetin laskennassa käytetyistä menetelmistä on tämän asetuksen antamisen jälkeen tehty ilmoitus komissiolle ennen tukiohjelman toteuttamista, ja komissio on hyväksynyt menetelmät. Komissio arvioi laskentamenetelmät EY:n perustamissopimuksen 87 ja 88 artiklan soveltamisesta valtiontukiin takauksina annetun tiedonannon (5) mukaisesti. Valtion osakkuuksia ja riskipääomatoimenpiteisiin sisältyvää tukea ei pitäisi katsoa läpinäkyväksi tueksi. Aluetukiohjelmista, jotka eivät ole läpinäkyviä, olisi aina ilmoitettava komissiolle. Komissio arvioi ilmoitukset sellaisista aluetukiohjelmista, jotka eivät ole läpinäkyviä, erityisesti alueellisia valtiontukia koskevissa suuntaviivoissa vuosille 2007–2013 asetettujen perusteiden mukaisesti.

(6) Tätä asetusta olisi myös sovellettava tapauskohtaiseen tukeen eli yksittäisiin tukiin, joita ei myönnetä tukiohjelmasta, jos tapauskohtainen tuki käytetään alueellista investointitukea koskevasta läpinäkyvästä ohjelmasta myönnetyn tuen täydentämiseksi ja tapauskohtaisen tuen osuus investointituen kokonaismäärästä on enintään 50 prosenttia. On syytä muistaa, että pienille ja keskisuurille yrityksille asetuksen (EY) N:o 70/2001 3 artiklan 1 kohdan mukaisesti tukiohjelman ulkopuolella myönnetty yksittäinen tuki on perustamissopimuksen 87 artiklan 3 kohdan mukaisesti yhteismarkkinoille soveltuvaa ja se on vapautettu perustamissopimuksen 88 artiklan 3 kohdassa määrätystä ilmoitusvelvollisuudesta.

(7) Tuki, joka täyttää kaikki tämän asetuksen vaatimukset, olisi vapautettava ilmoitusvelvollisuudesta. Tämän asetuksen nojalla vapautettuihin aluetukiohjelmiin olisi liitettävä selkeä viittaus tähän asetukseen.

(8) Tätä asetusta ei pitäisi soveltaa eräillä aloilla, joilla sovelletaan erityissääntöjä. Näillä aloilla myönnetystä tuesta olisi ilmoitettava komissiolle edelleen ennakolta perustamissopimuksen 88 artiklan 3 kohdan mukaisesti. Tämä koskee hiili- ja terästeollisuutta, synteettikuitu- ja laivanrakennusalaa sekä kalastusta ja vesiviljelyä. Maatalouden alalla tätä asetusta ei pitäisi soveltaa perustamissopimuksen liitteessä I lueteltujen maataloustuotteiden alkutuotantoon liittyvään toimintaan. Asetusta olisi sovellettava maataloustuotteiden jalostamiseen ja kaupan pitämiseen lukuun ottamatta maidon ja maitotuotteiden kaupan pitämisessä käytettävien nimitysten suojelemisesta 2 päivänä heinäkuuta 1987 annetun neuvoston asetuksen (ETY) N:o 1898/87 (6) 3 artiklan 2 kohdassa tarkoitettujen maitoa tai maitotuotteita vastaavien tuotteiden tai korvikkeiden valmistusta tai kaupan pitämistä. Jalostamisena ja kaupan pitämisenä tässä merkityksessä ei olisi pidettävä sellaista toimintaa maatilalla, joka on tarpeen tuotteen valmistamiseksi ensimyyntiä varten, eikä myöskään ensimyyntiä jälleenmyyjille ja jatkojalostajille. Tällä asetuksella olisi varmistettava, että Euroopan maaseudun kehittämisen maatalousrahaston (maaseuturahaston) tuesta maaseudun kehittämiseen 20 päivänä syyskuuta 2005 annetun neuvoston asetuksen (EY) N:o 1698/2005 (7) 28 artiklan 3 kohdassa määriteltyjä maataloustuotteita jalostavien ja kaupan pitävien yritysten hyväksi myönnettävän tuen intensiteetit voidaan aina saavuttaa.

(9) Komissio suhtautuu aina kielteisemmin yksinomaan tietyille aloille suunnattuun tukeen. Tämän asetuksen mukaista vapautusta ilmoitusvelvollisuudesta ei sen vuoksi pitäisi myöntää tietyille tehdasteollisuuteen tai palvelualaan sisältyville toimialoille suunnatuille investointitukiohjelmille. Matkailutoimintaan suunnattuja alueellisia investointitukiohjelmia ei pitäisi kuitenkaan katsoa suunnatuiksi tietyille aloille ja ne olisi vapautettava perustamissopimuksen 88 artiklan 3 kohdan mukaisesta ilmoitusvelvollisuudesta edellyttäen, että myönnetty tuki täyttää kaikki tämän asetuksen edellytykset.

(10) Pienille ja keskisuurille yrityksille neuvontaan ja muihin palveluihin asetuksen (EY) N:o 70/2001 5 artiklan a alakohdan nojalla myönnetty tuki on perustamissopimuksen 87 artiklan 3 kohdan mukaisesti yhteismarkkinoille soveltuvaa ja se on vapautettu perustamissopimuksen 88 artiklan 3 kohdassa määrätystä ilmoitusvelvollisuudesta. Sen vuoksi tällaisen tuen ei pitäisi kuulua tämän asetuksen soveltamisalaan.

(11) Komission vakiintuneen käytännön mukaisesti tuen enimmäistaso olisi ilmaistava mieluummin tuen intensiteettinä suhteessa tukikelpoisiin kustannuksiin kuin tuen enimmäismäärinä, jotta voidaan varmistaa, että se on suhteutettu ja rajattu välttämättömään määrään.

(12) On aiheellista vahvistaa lisäedellytyksiä, jotka kaikkien sellaisten tukiohjelmien tai yksittäisten tukien on täytettävä, joihin sovelletaan poikkeusta tämän asetuksen nojalla. Perustamissopimuksen 87 artiklan 3 kohdan c alakohdan mukaan tällaisen tuen ainoana vaikutuksena ei yleensä saisi olla sellaisten toimintakustannusten jatkuva tai säännöllinen vähentäminen, joista tuensaaja tavallisesti joutuisi vastaamaan, ja tuen olisi oltava suhteessa haittoihin, jotka on ratkaistava, jotta turvataan yhteisön edun mukaisiksi katsotut sosiaalis-taloudelliset edut. Sen vuoksi on aiheellista rajata tämän asetuksen soveltamisala aluetukeen, jota myönnetään tässä asetuksessa tarkoitettuihin alkuinvestointeihin. Aluetukiohjelmat, joista myönnetään toimintatukea, kuuluvat edelleen perustamissopimuksen 88 artiklan 3 kohdassa määrätyn ilmoitusvelvollisuuden soveltamisalaan. Myös muut kuin investointeihin tai neuvontapalveluiden hankintaan myönnettävät tuet hiljattain perustetuille pienille yrityksille kuuluvat edelleen perustamissopimuksen 88 artiklan 3 kohdan mukaisen ilmoitusvelvollisuuden piiriin.

(13) Komission on varmistettava, että hyväksytty tuki ei muuta kaupankäynnin edellytyksiä yleisen edun kanssa ristiriitaisella tavalla; tämän vuoksi tuensaajalle myönnetty investointituki, josta on annettu sellaiseen komission aikaisempaan päätökseen perustuva perintämääräys, jossa tuki on julistettu sääntöjenvastaiseksi ja yhteismarkkinoille soveltumattomaksi, olisi jätettävä tämän asetuksen soveltamisalan ulkopuolelle. Sen vuoksi tällainen tuki pysyy perustamissopimuksen 88 artiklan 3 kohdan mukaisen ilmoitusvelvollisuuden piiriin kuuluvana.

(14) Jotta investoinnin pääomaa ei aseteta etusijalle suhteessa työvoimaan, tässä asetuksessa olisi säädettävä mahdollisuudesta mitata investointituki joko investointikustannusten perusteella tai investointihankkeen toteuttamiseen välittömästi liittyvien uusien työpaikkojen aiheuttamien kustannusten perusteella.

(15) Komission olisi edelleen arvioitava määrältään suuret tuet yksittäin ennen kuin ne otetaan käyttöön. Sen vuoksi tällä asetuksella säädettyä poikkeusta ei pitäisi soveltaa yhdelle yritykselle tai toimipaikalle voimassa olevan tukiohjelman perusteella myönnettyyn tukeen, joka ylittää tietyn enimmäistason, vaan tuen pitäisi kuulua perustamissopimuksen 88 artiklan 3 kohdan ilmoitusvelvollisuuden piiriin. Jotta suuria investointihankkeita ei olisi mahdollista jakaa keinotekoisesti alihankkeisiin, suuri investointihanke olisi katsottava yhdeksi ainoaksi investointihankkeeksi, jos alkuinvestoinnin toteuttaa sama yritys tai samat yritykset kolmen vuoden ajanjakson aikana ja kun se muodostuu käyttöomaisuudesta, jota ei voida jakaa osiin taloudellisesti kannattavasti. Sen arvioimiseksi, onko alkuinvestoinnin taloudellinen jakaminen mahdotonta, komissio ottaa huomioon teknisten, toiminnallisten ja strategisten yhteyksien lisäksi myös välittömän maantieteellisen läheisyyden. Taloudellisen jakamattomuuden arviointi ei riipu omistajuudesta. Määritettäessä, muodostaako suuri investointihanke yhden ainoan investointihankkeen, arvioinnin olisi siis oltava sama riippumatta siitä, toteuttaako hankkeen yksi yritys, useampi kuin yksi investointikustannukset jakava yritys vai useampi yritys, jotka vastaavat erillisistä investoinneista aiheutuvista kustannuksista saman investointihankkeen puitteissa (esimerkiksi yhteisyrityksen tapauksessa).

(16) On tärkeää varmistaa, että alueellisella tuella on todellinen kannustava vaikutus ja että se rohkaisee investointeihin, joita ei tukialueilla muutoin tehtäisi, ja että aluetuki toimii kannustimena uuden toiminnan kehittämiselle. Sen vuoksi vastuussa olevien viranomaisten olisi vahvistettava kirjallisesti ennen tuetun hankkeen aloittamista, että hanke vaikuttaa täyttävän tukikelpoisuusedellytykset. Kirjallisiksi katsotaan myös faksitse tai sähköpostitse annettavat vahvistukset.

(17) Aluetuen erityispiirteiden vuoksi tämän asetuksen nojalla ei pitäisi myöntää poikkeusta tuelle, joka kasautuu muun valtiontuen kanssa, mukaan lukien kansallisten, alueellisten tai paikallisten viranomaisten myöntämä tuki, tai yhteisön avustuksen kanssa, ja joka liittyy samoihin tukikelpoisiin kustannuksiin, kun tällainen kasautuminen ylittää tässä asetuksessa vahvistetun enimmäistason. Alueellisen investointituen, jolle myönnetään poikkeus tällä asetuksella, ei pitäisi kasautua sellaisen EY:n perustamissopimuksen 87 ja 88 artiklan soveltamisesta vähämerkityksiseen tukeen 12 päivänä tammikuuta 2001 annetun komission asetuksen (EY) N:o 69/2001 (8) mukaisen vähämerkityksisen tuen kanssa, joka liittyy samoihin tukikelpoisiin kustannuksiin, jos kasautuminen johtaa tässä asetuksessa vahvistetun tuen intensiteetin ylittymiseen.

(18) Tätä asetusta ei pitäisi soveltaa kolmansiin maihin tai jäsenvaltioihin suuntautuvaan vientiin liittyvän toiminnan tukeen eli tukeen, joka liittyy välittömästi vientimääriin, jakeluverkon perustamiseen ja toimintaan tai muihin vientitoimintaan liittyviin juokseviin kustannuksiin, eikä tukeen, jolla suositaan kotimaisia tuotteita tuontituotteiden kustannuksella.

(19) Asetuksen (EY) N:o 994/98 3 artiklan mukaisen avoimuuden ja tehokkaan valvonnan varmistamiseksi on asianmukaista laatia vakiomalli, jota jäsenvaltiot käyttävät toimittaessaan komissiolle tämän asetuksen mukaisesti Euroopan unionin virallisessa lehdessä julkaistavan yhteenvedon aina, kun toteutetaan tukiohjelma tai myönnetään tapauskohtaista tukea. Samoista syistä on asianmukaista laatia säännöt tämän asetuksen nojalla poikkeuksen saanutta tukiohjelmaa koskevista asiakirjoista, jotka jäsenvaltioiden olisi säilytettävä. Hallinnollisen käsittelyn helpottamiseksi ja koska tarvittava teknologia on laajalti käytettävissä, yhteenveto olisi toimitettava sähköisessä muodossa. Aluetuen avoimuuden parantamiseksi laajentuneessa yhteisössä jäsenvaltioiden olisi julkaistava tukiohjelman lyhentämätön teksti Internetissä ja ilmoitettava komissiolle kyseinen Internet-osoite.

(20) Kun otetaan huomioon komission kokemus tällä alalla ja erityisesti taajuus, jolla valtiontukipolitiikkaa on yleensä tarpeen tarkistaa, on asianmukaista rajoittaa tämän asetuksen soveltamisaikaa.

(21) Tämä asetus ei vaikuta jäsenvaltion velvollisuuteen ilmoittaa muiden valtiontukitoimenpiteiden yhteydessä yksittäisen tuen myöntämisestä, eikä etenkään velvollisuuteen ilmoittaa tai tiedottaa komissiolle tuesta yritykselle, jolle myönnetään valtiontuesta vaikeuksissa olevien yritysten pelastamiseksi ja rakenneuudistukseksi annetuissa yhteisön suuntaviivoissa tarkoitettua rakenneuudistustukea vaikeuksissa olevien yritysten pelastamiseksi ja rakenneuudistukseksi annetuissa yhteisön suuntaviivoissa (9),

ON ANTANUT TÄMÄN ASETUKSEN:

1 artikla

Soveltamisala

1. Tätä asetusta sovelletaan alueellista investointitukea koskeviin läpinäkyviin ohjelmiin, jotka ovat perustamissopimuksen 87 artiklan 1 kohdassa tarkoitettua valtiontukea.

Tätä asetusta sovelletaan myös perustamissopimuksen 87 artiklan 1 kohdassa tarkoitetuksi valtiontueksi katsottavaan tapauskohtaiseen tukeen, jos tapauskohtainen tuki käytetään alueellista investointitukea koskevasta läpinäkyvästä ohjelmasta myönnetyn tuen täydentämiseksi ja tapauskohtaisen tuen osuus investointituen kokonaismäärästä on enintään 50 prosenttia.

2. Tätä asetusta ei sovelleta seuraavilla aloilla myönnettyyn tukeen:

a) kalastus ja vesiviljely,

b) laivanrakennus,

c) hiiliteollisuus,

d) terästeollisuus,

e) synteettikuituala.

Tätä asetusta ei sovelleta perustamissopimuksen liitteessä I lueteltujen maataloustuotteiden alkutuotantoon liittyvään toimintaan. Tätä asetusta sovelletaan maataloustuotteiden jalostamiseen ja kaupan pitämiseen lukuun ottamatta asetuksen (ETY) N:o 1898/87 3 artiklan 2 kohdassa tarkoitettujen maitoa tai maitotuotteita vastaavien tuotteiden tai niiden korvikkeiden valmistusta tai kaupan pitämistä.

3. Tätä asetusta ei sovelleta seuraaviin tukityyppeihin:

a) kolmansiin maihin tai jäsenvaltioihin suuntautuvaan vientiin liittyvän toiminnan tukeen, eli tukeen, joka liittyy välittömästi vientimääriin, jakeluverkon perustamiseen ja toimintaan tai muihin vientitoimintaan liittyviin juokseviin kustannuksiin;

b) tukeen, jolla suositaan kotimaisia tuotteita tuontituotteiden kustannuksella.

2 artikla

Määritelmät

1. Tässä asetuksessa tarkoitetaan:

a) ’tuella’ toimenpiteitä, jotka täyttävät kaikki perustamissopimuksen 87 artiklan 1 kohdassa määrätyt perusteet;

b) ’pienillä ja keskisuurilla yrityksillä’ (’pk-yrityksillä’) asetuksen (EY) N:o 70/2001 liitteessä I määriteltyjä pieniä ja keskisuuria yrityksiä;

c) ’alkuinvestoinnilla’: i) investointia aineelliseen ja aineettomaan omaisuuteen uuden toimipaikan perustamiseksi, olemassa olevan toimipaikan laajentamiseksi, toimipaikan tuotannon monipuolistamiseksi uusilla tuotteilla tai olemassa olevan toimipaikan tuotantoprosessin perusteelliseksi muuttamiseksi; tai ii) toimipaikkaan välittömästi liittyvän käyttöomaisuuden ostamista silloin, kun toimipaikka on suljettu tai se olisi suljettu, jollei sitä olisi ostettu, ja kun käyttöomaisuuden ostajana on riippumaton sijoittaja. Pelkkä yrityksen osakkeiden hankkiminen ei ole alkuinvestointi.

d) ’tapauskohtaisella tuella’ yksittäistä tukea, jota ei myönnetä tukiohjelmasta;

e) ’aineellisella omaisuudella’ maa-alueisiin, rakennuksiin sekä koneisiin ja laitteisiin liittyvää omaisuutta;

f) ’aineettomalla omaisuudella’ omaisuutta, joka hankitaan teknologian siirron kautta eli hankkimalla patenttioikeuksia, käyttölupia, taitotietoa tai patentoimatonta teknistä tietämystä;

g) ’suurella investointihankkeella’ käyttöomaisuuteen tehtyä alkuinvestointia, jonka tukikelpoiset kustannukset ovat yli 50 miljoonaa euroa laskettuina tuen myöntämispäivän hintojen ja valuuttakurssien mukaan; suuri investointihanke katsotaan yhdeksi ainoaksi investointihankkeeksi, kun alkuinvestoinnin toteuttaa sama yritys tai samat yritykset kolmen vuoden ajanjakson aikana ja kun se muodostuu käyttöomaisuudesta, jota ei voida jakaa osiin taloudellisesti kannattavasti;

h) ’bruttoavustusekvivalenttina ilmaistulla tuki-intensiteetillä (BAE)’ tuen diskontattua arvoa prosenttiosuutena tukikelpoisten kustannusten diskontatusta arvosta;

i) ’alueellista investointitukea koskevalla läpinäkyvällä ohjelmalla’ alueellista investointitukiohjelmaa, jonka osalta on mahdollista laskea etukäteen täsmällisesti bruttoavustusekvivalentti prosenttiosuutena tukikelpoisista kustannuksista tarvitsematta tehdä riskinarviointia (esimerkiksi ohjelmat, joissa käytetään avustuksia, korkotukia ja rajattuja verotustoimenpiteitä);

j) ’työn aloittamisella’ joko rakennustöiden aloittamista tai ensimmäistä oikeudellisesti velvoittavaa sitoutumista laitteiden tilaamiseen, sen mukaan kumpi näistä tapahtuu ensin, lukuun ottamatta alustavia toteutettavuustutkimuksia;

k) ’työpaikkojen luomisella’ tietyn toimipaikan välittömästi työllistämien vuosityöyksiköiden määrän nettolisäystä verrattuna edellisten 12 kuukauden keskiarvoon; vuosityöyksiköt eli vuoden aikana kokopäivätyössä olleen henkilöstön määrä; osa-aikatyö ja kausityö lasketaan vuosityöyksiköiden murto-osina;

l) ’palkkakustannuksilla’ tuensaajan kyseessä olevan työpaikan osalta tosiasiallisesti suorittamien maksujen kokonaismäärää, joka koostuu bruttopalkasta (eli palkasta ennen veroja) ja pakollisista maksuista, kuten sosiaaliturvamaksuista;

m) ’investointihankkeen avulla välittömästi luoduilla työpaikoilla’ kolmen vuoden kuluessa investoinnin päättymisestä luotuja työpaikkoja toiminnassa, johon investointi liittyy; näihin kuuluvat myös työpaikat, jotka on luotu investoinnin aiheuttaman kapasiteetin käyttöasteen nousun vuoksi;

n) ’maataloustuotteella’: i) perustamissopimuksen liitteessä I lueteltuja tuotteita, neuvoston asetuksen (EY) N:o 104/2000 (10) soveltamisalaan kuuluvia kalastus- ja vesiviljelytuotteita lukuun ottamatta; ii) CN-koodeihin 4502, 4503 ja 4504 kuuluvia tuotteita (korkkituotteet); iii) asetuksen (ETY) N:o 1898/87 3 artiklan 2 kohdassa tarkoitettuja maitoa ja maitotuotteita jäljitteleviä tuotteita tai niiden korvikkeita;

o) ’maitoa ja maitotuotteita jäljittelevillä tuotteilla tai korvikkeilla’ tuotteita, joita voidaan luulla maidoksi ja/tai maitotuotteiksi ja jotka koostumukseltaan eroavat edellä mainituista tuotteista siten, että niiden rasva- ja/tai proteiinipitoisuus on peräisin muusta kuin maitotuotteesta ja jotka sisältävät tai eivät sisällä maidosta peräisin olevaa proteiinia (asetuksen (ETY) N:o 1898/87 3 artiklan 2 kohdassa tarkoitetut ’muut kuin maitotuotteet’);

p) ’maataloustuotteiden jalostamisella’ mitä tahansa maataloustuotteen käsittelyä niin, että myös käsittelyn tuloksena saatava tuote on maataloustuote, lukuun ottamatta sellaista toimintaa maatilalla, joka on tarpeen eläin- tai kasvituotteen valmistamiseksi ensimyyntiä varten;

q) ’maataloustuotteen kaupan pitämisellä’ tavaran pitämistä tai esille panemista myyntiä varten, myytäväksi tarjoamista, toimittamista tai muulla tavoin markkinoille saattamista lukuun ottamatta ensimyyntiä jälleenmyyjille tai jatkojalostajille ensituottajan toimesta tai tuotteen valmistamista tällaista ensimyyntiä varten; viljelijän suorittama tuotteen myynti loppukäyttäjälle katsotaan kaupan pitämiseksi ainoastaan, jos se tapahtuu erillisissä, kyseiseen tarkoitukseen varatuissa tiloissa.

r) ’matkailutoiminnalla’ seuraavia NACE Rev. 1.1:n (11) luokituksen mukaisia liiketoiminnan osia: i) NACE 55: hotellit ja ravintolat, ii) NACE 63.3: matkatoimistojen ja matkanjärjestäjien toiminta, muualle luokittelematon matkailua palveleva toiminta, iii) NACE 92: virkistys-, kulttuuri- ja urheilutoiminta.

2. Ohjelmat, joissa käytetään julkisia lainoja, katsotaan 1 kohdan i alakohdan mukaisiksi alueellista investointitukea koskeviksi läpinäkyviksi ohjelmiksi, jos niillä on tavanomainen vakuus ja niihin ei liity poikkeuksellista riskiä, jolloin niiden ei katsota sisältävän valtiontakausta; ohjelmat, joissa käytetään valtiontakauksia tai julkisia lainoja, joilla on valtiontakaus, katsotaan läpinäkyviksi, jos valtiontakauksen tuki-intensiteetin laskennassa käytetyistä menetelmistä on tämän asetuksen antamisen jälkeen tehty ilmoitus ennen tukiohjelman toteuttamista ja komissio on hyväksynyt menetelmät. Valtion osakkuuksia ja riskipääomatoimenpiteisiin sisältyvää tukea ei katsota läpinäkyviksi.

3 artikla

Edellytykset poikkeuksen myöntämiselle

1. Alueellista investointitukea koskevat läpinäkyvät ohjelmat, jotka täyttävät kaikki tämän asetuksen edellytykset, ovat perustamissopimuksen 87 artiklan 3 kohdassa tarkoitetulla tavalla yhteismarkkinoille soveltuvia ja vapautettu perustamissopimuksen 88 artiklan 3 kohdassa määrätystä ilmoitusvelvollisuudesta edellyttäen, että:

a) tuki, joka myönnetään tällaisen ohjelman mukaisesti, täyttää kaikki tämän asetuksen edellytykset;

b) ohjelmassa nimenomaan viitataan tähän asetukseen mainitsemalla asetuksen nimi ja antamalla viite sen julkaisemisesta Euroopan unionin virallisessa lehdessä.

2. Tämän artiklan 1 kohdassa tarkoitetusta ohjelmasta myönnetty tuki on 7 artiklan e alakohdan mukaisesti määriteltyyn määrään asti perustamissopimuksen 87 artiklan 3 kohdassa tarkoitettua yhteismarkkinoille soveltuvaa tukea ja vapautettu perustamissopimuksen 88 artiklan 3 kohdassa määrätystä ilmoitusvelvollisuudesta edellyttäen, että myönnetty tuki välittömästi täyttää kaikki tämän asetuksen edellytykset.

3. Tapauskohtaiset tuet, joita käytetään ainoastaan täydentämään alueellista investointitukea koskevasta läpinäkyvästä ohjelmasta myönnettyä tukea ja joiden osuus investointituen kokonaismäärästä on enintään 50 prosenttia, ovat perustamissopimuksen 87 artiklan 3 kohdassa tarkoitettuja yhteismarkkinoille soveltuvia tukia, jotka vapautetaan perustamissopimuksen 88 artiklan 3 kohdassa määrätystä ilmoitusvelvollisuudesta edellyttäen, että myönnetyt tapauskohtaiset tuet täyttävät suoraan kaikki tässä asetuksessa säädetyt edellytykset.

4 artikla

Alkuinvestointituki

1. Alkuinvestointeihin myönnettävä tuki on perustamissopimuksen 87 artiklan 3 kohdassa tarkoitettua yhteismarkkinoille soveltuvaa tukea ja vapautettu perustamissopimuksen 88 artiklan 3 kohdassa määrätystä ilmoitusvelvollisuudesta edellyttäen, että:

a) tuki myönnetään aluetukeen oikeutetulla alueella siten kuin kyseiselle jäsenvaltiolle hyväksytyssä vuosia 2007–2013 koskevassa aluetukikartassa määritetään; ja

b) bruttoavustusekvivalenttina ilmaistu tuki-intensiteetti ei ylitä tuen myöntämisajankohtana voimassa olevaa alueellisen tuen enimmäistasoa sillä alueella, jolla investointi toteutetaan, siten kuin kyseiselle jäsenvaltiolle hyväksytyssä aluetukikartassa vuosiksi 2007–2013 määritetään.

Suurille investointihankkeille ja liikenteen alalle myönnettyä tukea lukuun ottamatta 1 kohdan b alakohdan enimmäistasoja voidaan korottaa 20 prosenttiyksikköä, kun on kyse pienille yrityksille myönnettävästä alkuinvestointituesta, ja 10 prosenttiyksikköä, kun on kyse keskisuurille yrityksille myönnettävästä tuesta.

2. Tässä asetuksessa säädettyjen poikkeuksen myöntämisen yleisten edellytysten lisäksi alkuinvestointituen on täytettävä seuraavat erityiset edellytykset:

a) investoinnin on säilyttävä tukea saavalla alueella vähintään viiden vuoden ajan, kun investointi on toteutettu, tai kolmen vuoden ajan, jos on kyse pk-yrityksistä;

b) ollakseen tukikelpoista aineettoman omaisuuden on: i) oltava käytössä yksinomaan toimipaikassa, jolle aluetukea on myönnetty, ii) oltava luokiteltu poistokelpoiseksi omaisuudeksi, iii) oltava hankittu kolmannelta markkinaehdoin, iv) sisällyttävä yrityksen varoihin ja säilyttävä aluetukea saavassa toimipaikassa vähintään viiden vuoden ajan tai pk-yritysten tapauksessa kolmen vuoden ajan;

c) kun tuki on laskettu aineellisten tai aineettomien investointikustannusten perusteella tai yritysostojen tapauksessa hankintakustannusten perusteella, tuensaajan on rahoitettava vähintään 25 prosenttia hankkeen tukikelpoisista kustannuksista joko omista varoistaan tai ulkoisella rahoituksella muodossa, johon ei liity julkista tukea. Jos kyseisen jäsenvaltion aluetukikartan mukaisesti hyväksytty tukien enimmäisintensiteetti, tarvittaessa korotettuna 1 kohdan toisen alakohdan mukaisesti, on kuitenkin yli 75 prosenttia, tuensaajan rahoitusosuutta pienennetään vastaavasti.

Ensimmäisen alakohdan a alakohdassa mainittu edellytys ei estä sellaisen tuotantolaitoksen tai laitteen korvaamista, joka on mainitussa alakohdassa tarkoitetun ajanjakson aikana vanhentunut tekniikan nopean muuttumisen vuoksi, jos taloudellista toimintaa harjoitetaan kyseisellä alueella edellytetty vähimmäisaika.

3. Edellä 1 kohdassa vahvistettuja enimmäistasoja sovelletaan tuen intensiteettiin, joka lasketaan joko prosentteina investoinnin tukikelpoisista aineellisista ja aineettomista kustannuksista tai prosentteina palkatun henkilön arvioiduista palkkakustannuksista kahden vuoden aikana investointihankkeella välittömästi luotujen työpaikkojen osalta, tai näiden yhdistelmänä, jos tuki ei ylitä vain toista näistä laskutavoista soveltamalla saatua suotuisinta tuen intensiteettiä.

4. Tukikelpoiset investointikustannukset diskontataan arvoonsa tuen myöntämisajankohtana. Useammassa erässä maksettava tuki diskontataan myöntämishetken arvoon. Diskonttauksessa on käytettävä korkona avustuksen myöntämisajankohtana sovellettua viitekorkoa. Jos tuki myönnetään vapautuksena tai alennuksena tulevista veroista bruttoavustusekvivalenttina määritetyn tuki-intensiteetin rajoissa, tukierien diskonttaus suoritetaan veroetuuksien eri voimaantuloajankohtina sovellettavien viitekorkojen perusteella.

5. Toimipaikan oston yhteydessä ainoastaan omaisuuserien ostamisesta kolmansilta aiheutuvat kustannukset otetaan huomioon edellyttäen, että kauppa on toteutettu markkinaehdoin. Jos ostoon liittyy muita alkuinvestointeja, näistä aiheutuvat kulut lisätään ostokustannuksiin.

6. Kustannukset, jotka liittyvät muiden omaisuuserien kuin maa-alueiden ja rakennusten hankintaan vuokrasopimuksella, otetaan huomioon ainoastaan, jos vuokrasopimus tehdään rahoitusleasingin muodossa ja siihen sisältyy velvoite kyseisen omaisuuserän ostamiseen vuokrasopimuksen päätyttyä. Kun maa-alueita ja rakennuksia hankitaan vuokrasopimuksella, vuokrasopimuksen on oltava voimassa vähintään viisi vuotta investointihankkeen odotetun toteuttamisajankohdan jälkeen tai kolme vuotta, jos on kysymys pk-yrityksistä.

7. Kuljetusalalla kuljetuskaluston (irtain omaisuus) hankinnasta aiheutuville kustannuksille ei voida myöntää alkuinvestointitukea.

8. Hankittujen omaisuuserien on oltava uusia lukuun ottamatta pk-yrityksiä ja yritysostoja. Yritysostojen tapauksessa on vähennettävä omaisuuserät, joiden hankkimiseen on saatu tukea jo ennen ostoa. Pk-yritysten osalta voidaan ottaa huomioon kaikki kustannukset, joita aiheutuu investoinneista aineettomaan omaisuuteen. Suurten yritysten tapauksessa tällaisista kustannuksista tukikelpoisiksi katsotaan vain enintään 50 prosenttia hankkeeseen tehtyjen investointien tukikelpoisista kokonaiskustannuksista.

9. Kun tuki lasketaan palkkakustannusten perusteella, seuraavien edellytysten on täytyttävä:

a) työpaikat on luotava välittömästi investointihankkeesta;

b) työpaikat on luotava kolmen vuoden kuluessa investoinnin toteuttamisesta ja kunkin työpaikan on säilyttävä vähintään viiden vuoden ajan tai, jos on kyse pk-yrityksestä, kolmen vuoden ajan.

10. Poiketen siitä, mitä 1 kohdassa säädetään, maataloustuotteiden jalostamiseen ja kaupan pitämiseen tehtävien investointien tuen enimmäisintensiteettiä voidaan korottaa seuraavasti:

a) 50 prosenttia tukikelpoisista investoinneista perustamissopimuksen 87 artiklan 3 kohdan a alakohdan mukaisilla tukialueilla ja 40 prosenttia tukikelpoisista investoinneista muilla aluetukeen oikeutetuilla alueilla siten kuin kyseiselle jäsenvaltiolle hyväksytyssä aluetukikartassa vuosiksi 2007–2013 määritetään, jos tuensaajana on pieni tai keskisuuri yritys;

b) 25 prosenttia tukikelpoisista investoinneista perustamissopimuksen 87 artiklan 3 kohdan a alakohdan mukaisilla tukialueilla ja 20 prosenttia tukikelpoisista investoinneista muilla aluetukeen oikeutetuilla alueilla siten kuin kyseiselle jäsenvaltiolle hyväksytyssä aluetukikartassa vuosiksi 2007–2013 määritetään, jos tuensaajalla on alle 750 työntekijää ja/tai sen liikevaihto on komission suosituksen 2003/361/EY (12) mukaisesti laskettuna alle 200 miljoonaa euroa ja jos tuensaaja täyttää kaikki muut kyseisessä suosituksessa asetetut edellytykset.

5 artikla

Tuen tarpeellisuus

1. Alueellista investointitukea koskevista ohjelmista myönnetyt tuet saavat poikkeuksen tämän asetuksen nojalla ainoastaan, jos tuensaaja on ennen hankkeen aloittamista toimittanut tukihakemuksen kansallisille tai alueellisille viranomaisille ja 1 päivästä tammikuuta 2007 toimitettujen hakemusten osalta ohjelman hallinnoinnista vastaava viranomainen on vahvistanut kirjallisesti, että hanke täyttää ohjelmassa asetetut tukikelpoisuuden edellytykset, jos tämä on myös yksityiskohtaisen tarkistuksen lopullinen tulos. Tukiohjelmassa on myös viitattava selkeästi molempiin ehtoihin. Jos hanke aloitetaan ennen kuin tässä artiklassa säädetyt edellytykset on täytetty, hanke ei kokonaisuudessaan ole oikeutettu aluetukeen.

2. Edellä 1 kohtaa ei sovelleta tukiohjelmiin, joissa verovapautus tai veronalennus myönnetään tukeen oikeutetuille kustannuksille automaattisesti ilman viranomaisten harkinnanvaltaa.

6 artikla

Tuen kasautuminen

1. Edellä 4 artiklassa vahvistettuja tuen enimmäistasoja sovelletaan tuetun hankkeen julkisen tuen kokonaismäärään riippumatta siitä, rahoitetaanko tuki paikallisista, alueellisista, kansallisista tai yhteisön myöntämistä varoista.

2. Tuki, jolle myönnetään poikkeus tämän asetuksen nojalla, ei saa kasautua muiden perustamissopimuksen 87 artiklan 1 kohdassa tarkoitettujen valtiontukien eikä muun yhteisön tai kansallisen rahoituksen kanssa samojen tukikelpoisten kustannusten osalta, jos kasautuminen johtaa tässä asetuksessa vahvistetun tuen enimmäisintensiteetin ylittymiseen.

3. Alueellinen investointituki, jolle myönnetään poikkeus tämän asetuksen nojalla, ei saa kasautua sellaisen asetuksen (EY) N:o 69/2001 mukaisen vähämerkityksisen tuen kanssa samojen tukikelpoisten kustannusten osalta, jos kasautuminen johtaa tässä asetuksessa vahvistetun tuen enimmäisintensiteetin ylittymiseen.

7 artikla

Tuki, josta on ilmoitettava ennakolta komissiolle

Seuraavia tukia ei vapauteta ilmoitusvelvollisuudesta tämän asetuksen nojalla, vaan niitä koskee edelleen perustamissopimuksen 88 artiklan 3 kohdassa määrätty ilmoitusvelvollisuus:

a) alueellista investointitukea koskevat ohjelmat, jotka eivät ole läpinäkyviä;

b) määrätyille tehdasteollisuuteen tai palvelualaan sisältyville toimialoille suunnatut alueelliset tukiohjelmat. Matkailutoimintaan suunnattuja alueellisia investointitukiohjelmia ei katsota suunnatuiksi tietyille aloille.

c) aluetukiohjelmat, joista myönnetään toimintatukea;

d) aluetukiohjelmat, joista myönnetään muuta kuin investointeihin tai konsulttipalveluiden hankintaan myönnettävää tukea hiljattain perustetuille pienille yrityksille;

e) voimassa olevien tukiohjelmien perusteella suuriin investointihankkeisiin myönnetty aluetuki, jos kaikista lähteistä myönnetyn tuen kokonaismäärä on yli 75 prosenttia sellaiseen investointiin myönnetyn tuen enimmäismäärästä, jonka tukikelpoiset kustannukset ovat 100 miljoonaa euroa, kun tuen myöntämishetkellä sovelletaan hyväksytyssä aluetukikartassa suurille yrityksille määritettyä voimassa olevaa tuen enimmäismäärää;

f) muu tapauskohtainen aluetuki kuin asetuksen (EY) N:o 70/2001 3 artiklan 1 kohdan ja tämän asetuksen 3 artiklan 3 kohdan nojalla vapautettu tapauskohtainen aluetuki;

g) tuensaajalle myönnetty investointituki, josta on annettu sellaiseen komission aikaisempaan päätökseen perustuva perintämääräys, jossa tuki on julistettu sääntöjenvastaiseksi ja yhteismarkkinoille soveltumattomaksi.

8 artikla

Avoimuus ja seuranta

1. Toteuttaessaan tukiohjelman tai myöntäessään tapauskohtaisen tuen, jolle myönnetään poikkeus tämän asetuksen nojalla, jäsenvaltioiden on toimitettava komissiolle 20 työpäivän kuluessa Euroopan unionin virallisessa lehdessä julkaisemista varten yhteenveto tällaista tukea koskevista tiedoista liitteessä I vahvistetun mallin mukaan. Yhteenveto on toimitettava sähköisessä muodossa.

2. Kun aluetukea myönnetään voimassa olevan tukiohjelman perusteella suurille investointihankkeille, jotka eivät ylitä 7 artiklan e alakohdassa yksittäiselle ilmoitusvelvollisuudelle asetettua rajaa, jäsenvaltioiden on 20 työpäivän kuluessa siitä päivästä, jona toimivaltainen viranomainen on myöntänyt tuen, toimitettava komissiolle tarvittavat tiedot sähköisesti liitteessä II vahvistetussa muodossa. Komissio julkaisee kyseisen yhteenvedon verkkosivustollaan (http://ec.europa.eu/comm/competition/).

3. Jäsenvaltioiden on säilytettävä yksityiskohtaiset asiakirjat tukiohjelmista, joille myönnetään poikkeus tämän asetuksen nojalla, ja yksittäisistä tuista, joita ohjelmista myönnetään. Näiden asiakirjojen on sisällettävä kaikki tarvittavat tiedot sen osoittamiseksi, että tässä asetuksessa vahvistetut edellytykset poikkeuksen myöntämiselle täyttyvät, mukaan lukien tiedot, jotka osoittavat yrityksen pk-yritykseksi, jos tukikelpoisuus perustuu siihen, että yritys on pieni tai keskisuuri. Jäsenvaltioiden on säilytettävä tukiohjelmaa koskevat asiakirjat kymmenen vuoden ajan siitä päivästä, jolloin viimeinen yksittäinen tuki on myönnetty ohjelmasta. Asianomaisen jäsenvaltion on toimitettava kirjallisesta pyynnöstä komissiolle 20 työpäivän kuluessa tai pyynnössä mahdollisesti vahvistetun pidemmän ajan kuluessa kaikki tiedot, joita komissio pitää tarpeellisina sen arvioimiseksi, täyttyvätkö tämän asetuksen edellytykset.

4. Jäsenvaltioiden on toimitettava kertomus komissiolle tämän asetuksen soveltamisesta jokaiselta kalenterivuodelta tai kalenterivuoden osalta, jona sitä sovelletaan, komission asetuksen (EY) N:o 794/2004 (13) III luvussa vahvistetun kaavan mukaisesti.

5. Jäsenvaltioiden on julkaistava tämän asetuksen soveltamisalaan kuuluvien tukiohjelmien lyhentämätön teksti Internetissä ja ilmoitettava komissiolle kyseinen Internet-osoite. Sen on oltava myös 4 kohdan mukaisesti toimitettavassa vuosikertomuksessa. Hankkeet, joista on syntynyt kustannuksia ennen tukiohjelman julkaisupäivää, eivät ole oikeutettuja aluetukeen.

9 artikla

Voimaantulo ja voimassaoloaika

1. Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan tukiohjelmiin, jotka tulevat voimaan tai otetaan käyttöön 31 päivän joulukuuta 2006 jälkeen.

Asetus on voimassa 31 päivään joulukuuta 2013 asti.

2. Ilmoitukset, joiden käsittely on kesken tämän asetuksen tullessa voimaan, arvioidaan sen säännösten mukaisesti. Ennen tämän asetuksen voimaantuloa ilman komission hyväksyntää ja perustamissopimuksen 88 artiklan 3 kohdan ilmoitusvelvollisuuden vastaisesti käyttöön otetut tukiohjelmat ja niistä myönnetyt tuet soveltuvat yhteismarkkinoille perustamissopimuksen 87 artiklan 3 kohdassa tarkoitetulla tavalla ja niille myönnetään poikkeus tämän asetuksen nojalla, jos ne täyttävät kaikki tässä asetuksessa asetetut edellytykset.

Tämän asetuksen voimassaolon päätyttyä tämän asetuksen nojalla tukiohjelmiin annettu poikkeus päättyy hyväksyttyjen aluetukikarttojen voimassaolon päättymispäivänä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 24 päivänä lokakuuta 2006. Komission puolesta Neelie KROES Komission jäsen

(1) EYVL L 142, 14.5.1998, s. 1.

(2) EUVL C 120, 20.5.2006, s. 2.

(3) EUVL C 54, 4.3.2006, s. 13.

(4) EYVL L 10, 13.1.2001, s. 33. Asetus sellaisena kuin se on viimeksi muutettuna asetuksella (EY) N:o 1040/2006 (EUVL L 187, 8.7.2006, s. 8).

(5) EYVL C 71, 11.3.2000, s. 14.

(6) EYVL L 182, 3.7.1987, s. 36. Asetus sellaisena kuin se on viimeksi muutettuna vuoden 1994 liittymisasiakirjalla.

(7) EUVL L 277, 21.10.2005, s. 1.

(8) EYVL L 10, 13.1.2001, s. 30.

(9) EUVL C 244, 1.10.2004, s. 2.

(10) EYVL L 17, 21.1.2000, s. 22.

(11) Euroopan yhteisön tilastollinen toimialaluokitus.

(12) EUVL L 124, 20.5.2003, s. 36.

(13) EUVL L 140, 30.4.2004, s.1.

LIITE I Tiedot, jotka jäsenvaltiot ovat toimittaneet perustamissopimuksen 87 ja 88 artiklan soveltamisesta kansalliseen alueelliseen investointitukeen komission asetuksen (EY) N:o 1628/2006 nojalla myönnetystä valtiontuesta (toimitetaan sähköpostitse osoitteeseen: stateaidgreffe@ec.europa.eu)